ผลการวิจัยสะท้อนให้เห็นความเสี่ยงของประชาชนจากการพบเห็นข่าวปลอม กล่าวคือ กลุ่มอายุ 18-22 ปี และกลุ่ม 36-45 ปี พบเห็นข่าวปลอมระดับมาก ขณะที่กลุ่มอายุ 46-55 ปี พบเห็นข่าวปลอมประเภทให้ความรู้ในระดับมาก และกลุ่มผู้สูงอายุพบเห็นข่าวปลอมในระดับปานกลาง ดังนั้นแนวทางการแก้ไขข่าวปลอมจำเป็นต้องดำเนินการแยกเฉพาะในแต่ละกลุ่มวัย และควรให้ความสำคัญกับกลุ่มเยาวชนและวัยหนุ่มสาวเป็นกลุ่มแรกเพราะที่มีโอกาสพบความเสี่ยงจากข่าวปลอม รองลงมาคือกลุ่มผู้ใหญ่ และผู้สูงอายุ   ประเด็นการตอบสนองต่อข่าวปลอม ผลวิจัยชี้แนะแนวทางว่า ควรให้ความสำคัญกับการปรับพฤติกรรมการอ่านข่าว โดยกระตุ้นให้ประชาชนอ่านข่าวอย่างละเอียด พิจารณามากขึ้น ไม่ควรอ่านเฉพาะพาดหัวข่าวหรือส่วนนำข่าว และควรสร้างการตระหนักรู้ในเรื่องอคติที่มีต่อข่าว โดยเตือนให้ระลึกเสมอว่า ความคิด ความเชื่อที่มองว่าข่าวปลอมนั้นอาจจะเป็นจริงได้ ไม่เลือกอ่านเฉพาะข่าวที่ตนเองสนใจแล้วก็ปักใจเชื่อเลย ไม่ปักใจเชื่อแม้จะมีคนโต้แย้งว่าเป็นข่าวปลอม จะช่วยให้ไม่หลงเชื่อข่าวปลอมได้   ผลการวิจัยสะท้อนให้เห็นว่า มีประชาชนจำนวนหนึ่งเริ่มมีการตรวจสอบข่าวปลอมด้วยตนเองเมื่อมีเครื่องมือตรวจสอบข่าวปลอมด้วยตนเองที่ใช้งานสะดวก ง่าย ทราบผลการตรวจสอบทันที สะท้อนให้เห็นพฤติกรรม “การตรวจสอบข่าวก่อนส่งต่อ” ซึ่งถือเป็นพฤติกรรมที่สำคัญในการช่วยลดการแพร่กระจายของข่าวปลอม และช่วยแก้ปัญหาข่าวปลอมได้   ดังนั้น จำเป็นต้องมีการกระตุ้นและช่วยให้ประชาชนสามารถตรวจสอบข่าวปลอมได้สะดวก และได้รับทราบผลการตรวจสอบที่ถูกต้อง เว็บแอปพลิเคชันตรวจวิเคราะห์ข่าวปลอมจึงมีความจำเป็นต้องได้รับการพัฒนาต่อเนื่องทั้งในด้านความถูกต้องในการวิเคราะห์ และความสามารถในการวิเคราะห์ทั้งข้อความ ภาพข่าว และทันต่อการเปลี่ยนแปลงข่าวปลอมในอนาคต รวมทั้งการขยายการพัฒนาไปสู่โปรแกรมเสริมสำหรับการตรวจสอบข่าวปลอมที่ใช้งานง่าย เช่น ออกแบบเป็นส่วนเสริมของโปรแกรมที่สามารถติดตั้งเพิ่มเติมบนโทรศัพท์สมาร์ทโฟน หรืออุปกรณ์ที่ประชาชนใช้ท่องอินเทอร์เน็ต จะช่วยกระตุ้นให้ประชาชนมีพฤติกรรมการตรวจสอบข่าวปลอมก่อนส่งต่อ และส่งเสริมให้เกิดเป็นพฤติกรรมที่เป็นนิสัยเคยชินของประชาชน